Szám: 1-6/2025.

2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. június 26-i rendes, nyilvános ülésére**

**Tárgy:** Zalaszentgrót Város Önkormányzata Képviselő-testületének a helyi kitüntetésekről és az adományozásuk rendjéről szóló 20/2016. (XI. 25.) önkormányzati rendeletének módosítása

**Tisztelt Képviselő-testület!**

Zalaszentgrót Város Önkormányzata mindenkor kiemelt célként tekintett azon személyek és kollektívák méltó módon való elismerésére, akik, illetve amelyek tevékenységükkel hozzájárultak Zalaszentgrót város fejlődéséhez, értékeinek megőrzéséhez és továbbörökítéséhez, valamint kiemelkedő és maradandó módon gazdagították a város társadalmi, gazdasági, tudományos, művészeti és egyéb értékeit.

Ismert, hogy önkormányzatunk már az önkormányzatiság kezdeti időszakában, 1992-ben megalkotta a helyi kitüntetésekről szóló rendeletét. A „Zalaszentgrót Város Díszpolgára” cím, valamint a „Pro Urbe Zalaszentgrót” emlékérem alapításáról és adományozásáról szóló 12/1992. (IX. 30.) számú rendelet 2017 január 01. napján hatályát vesztette. 2017. január 01. napjától lépett hatályba az új helyi kitüntetésekről és adományozás rendjéről szóló 20/2016. (XI.25.) önkormányzati rendelet, melyben azon szabályozás került kialakításra, mely szerint öt évente (a várossá avatás jubileumi éveiben) a díszpolgári címből egy, a Pro Urbe érdeméremből pedig legfeljebb kettő darab osztható ki. Ezen főszabály mellett azonban egy kivételszabály beépítése is indokoltnak tűnt, mely szerint „*e szabálytól a Képviselő-testület rendkívül indokolt esetben mind a kitüntetés adományozási időpontját, mind pedig a kitüntetés számát tekintve eltérhet*.” Az új rendelet a „Zalaszentgrót Város Szolgálatáért Díj” kitüntetéssel is ki lett egészítve, melyből évente legfeljebb öt darab kerülhet kiosztásra.

A jelenlegi rendelet tehát három elismerési formát tartalmaz. A „Zalaszentgrót Város Díszpolgára” címből öt évente egy darab adományozható, a „Pro Urbe Zalaszentgrót” érdeméremből öt évente, legfeljebb kettő darab adományozható, valamint nettó 150.000,- Ft pénzjutalom is jár az érdemérem és a díszoklevél mellé. A „Zalaszentgrót Város Szolgálatáért Díj”-ból évente legfeljebb öt darab adományozható és nettó 50.000,- Ft pénzjutalom jár a díszoklevél mellé.

Az elmúlt években gyakorlattá vált, hogy az augusztus 20-i városi ünnepség alkalmából kerülnek a díszoklevelek átadásra az elismerésre méltó személyek vagy közösségek részére.

A fenti jogszabály alapján az elmúlt időszak alatt sok kiválóbbnál kiválóbb teljesítmény és életmű nyert önkormányzati elismerést, ugyanakkor a rendelet módosítását javaslom az alábbiak szerint.

A „Zalaszentgrót Város Díszpolgára” kitüntető cím az Önkormányzat legmagasabb fokú elismerése. A „Zalaszentgrót Város Díszpolgára” kitüntető cím adományozható azon széles körben ismert és köztiszteletnek örvendő személyeknek, akik a társadalmi, gazdasági, tudományos, művészeti, illetve sportéletben hosszú időn keresztük kifejtett tevékenységükkel különösen segítették a város fejlődését, illetve egész életművükkel az egyetemes emberi értékeket szolgálták, elősegítve ezzel Zalaszentgrót város jó hírnevének növelését. A **„Zalaszentgrót Város Díszpolgára”** kitüntető cím esetén javaslom, hogy a rendeletben meghatározott öt éves időtartamot (Zalaszentgrót várossá avatásának jubileumi évei) módosítsuk **évenként**ire, valamint az adományozható cím darabszámát **legfeljebb egy darab**ra módosítsuk.

A „Pro Urbe Zalaszentgrót” érdemérem annak a személynek, szervezetnek, vagy egyéb közösségnek adományozható, akik, illetve amelyek a társadalmi, gazdasági, tudományos, művészeti, illetve sportéletben kifejtett kiemelkedő tevékenységükkel maradandó módon járultak hozzá Zalaszentgrót város adott területen való fejlődéséhez. A **„Pro Urbe Zalaszentgrót”** érdemérem esetében javaslom, hogy a rendeletben meghatározott öt éves időtartamot (Zalaszentgrót várossá avatásának jubileumi évei) módosítsuk **évenként**ire, az érdemérem mellé járó pénzjutalom összegét emeljük fel **nettó 200.000,- Ft-ra,** az adományozható érem darabszámának változatlanul hagyása mellett.

A „Zalaszentgrót Város Szolgálatáért Díj” azon személyek, szervezetek és más közösségek részére adományozható, akik, illetve amelyek elismerésre méltó szakmai munkájukkal kiemelkedő eredményt értek el. A **„Zalaszentgrót Város Szolgálatáért Díj”** esetében javaslom a kitüntetés mellé járó pénzjutalom összegének **nettó 100.000,- Ft-ra** emelését.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett elfogadása igazodik a központi jogszabályokhoz. Az adminisztratív terhek a rendelet elfogadását követően lényegesen nem változnak. A rendelet elfogadása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A jelenlegi rendelet átfogó felülvizsgálatának szükségességét a gyakorlatban felmerült szabályozási igények indokolják. A jogalkotás elmaradásával ezen igények nem nyernének kielégítést.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb érdemi munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állása biztosított.

Összességében megállapítható, hogy a rendelet elfogadása nem keletkeztet lényegi többletfeltételeket a korábbiakhoz képest.

A Pénzügyi és Gazdasági Bizottság az előterjesztést a 2025. június 19-i ülésén megtárgyalta és a 62/2025. (VI.19.) számú határozatával javasolja Zalaszentgrót Város Önkormányzata Képviselő-testületének annak elfogadását.

A Szociális és Humán Ügyek Bizottsága az előterjesztést a 2025. június 19-i ülésén megtárgyalta és a 31/2025. (VI.19.) számú határozatával javasolja Zalaszentgrót Város Önkormányzata Képviselő-testületének annak elfogadását.

Kérem a T. Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt rendelettervezetet elfogadni.

**Zalaszentgrót**, 2025. június 23.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |